Student vertel van kapingsnagmerrie | Maroela Media
Student vertel van kapingsnagmerrie
Die klip wat deur haar ruit geslinger is. Foto: Verskaf.
'n 19-jarige student van Pretoria het Sondag helder oordag die slagoffer van 'n kaping geword nadat twee gewapende mans 'n klip deur haar voertuig se ruit geslinger het.
Die tweedejaarstudent aan die Universiteit van Pretoria, wat verkies om anoniem te bly, het aan Maroela Media gesê sy was omstreeks 10:00 alleen in haar Ford EcoSport op pad winkels toe, toe die voorval in Centurion plaasgevind het.
"Ek het probeer om die sinkgat [in Jeanlaan] te vermy, maar het per ongeluk een straat te ver gery en in 'n doodloopstraat ingedraai. Dit was in Aletheastraat en daar was nie plek om om te draai nie. Twee mans het in die middel van die pad gestaan. Een het omgedraai en vir my gestaar. Ek het gesien iets is nie reg nie en probeer omdraai, maar hy het na my begin hardloop. Hy het reeds die klip in sy hand gehad," het sy gesê.
Sy vertel sy het probeer om agteruit te ry om van die man af weg te kom, maar het met die agterkant van haar motor teen 'n boom gebots. "Toe was hulle klaar by my en het hierdie reuseklip na my geslinger. Ek weet nou nog nie hoe die klip my nié getref het nie. Dit was genade van Bo dat dit op die agterste sitplek geland het," sê sy.
"Hulle het met hulle hande die res van die ruit oopgebreek en vir alles gevra."
Die aanvallers het haar op die agterste sitplek van die voertuig gedwing, onder op die vloer laat lê en haar kop bedek met 'n baadjie. Sy vertel dat een probeer bestuur het, maar dit nie reggekry het nie en die ander kaper het oorgeneem. Volgens die student was die kapers met 'n mes en 'n skerp stok gewapen en het hulle ook 'n klein byltjie wat in haar voertuig was, gebruik as wapen.
Die mans het ongeveer 'n uur lank met haar rondgery. "Ek kan nie verstaan dat iemand nie iets gesien het nie. Dit was 'n halfgebreekte ruit waarvan die 'shatterproof' uitgehang het by die venster. Mens kon duidelik sien die man kon nie bestuur nie, klomp mense het vir ons toeter gedruk. Hy het baie vinnig gery en ek het nie geweet waar ons was nie."
Sy vertel een van die mans het agter by haar gesit en die ander een het bestuur. "Ek kom nou so pas terug van 'n kerkkamp en my Bybel was nog in my kar. Ek het letterlik bo-op my Bybel gelê."
Sy vertel dat die mans agter 'n vullishoop gestop en eers die res van die glas uitgebreek het dat dit soos 'n afgerolde venster gelyk het. Die aanvallers het nie klapmusse of handskoene aangehad nie. Volgens haar het hulle heeltyd met mekaar gestry. Dit het geklink of hulle nie presies geweet het wat hulle wil doen nie.
"Hulle het heeltyd vir my vrae gevra soos 'waar werk my pa' en 'maak hy baie geld'. Ek het vir hom gesê ek kan hom huis toe vat en vir hom alles daar gee. Ek wou net huis toe gaan en iemand kry om my te help."
Die student vertel die mans het haar gedwing om haar bankkaarte te oorhandig en het haar vir haar PIN gevra. "Ons het ver gery en by 'n bank gestop – ek het heeltyd taxi's om my gehoor."
Sy vertel dat hulle stilgehou het en een aanvaller uitgeklim en geld gaan trek het. "Hy het teruggekom en met my geraas dat ek nie vir hom die regte nommer gee nie. Die ander een het heeltyd gesê 'moenie worry nie, ek dink hy lieg vir jou', so asof hulle mekaar nie vertrou nie."
Sy vertel dat hulle verder met haar gery en heeltyd met haar geredeneer het oor hoe goed sy die omgewing ken en of sy veilig terug by die huis sal kan kom. Sy het hulle probeer oortuig om by SuperSport-park te stop, maar hulle wou nie daartoe instem nie. Hulle het ook gesê sy moenie 'n saak teen hulle aangee nie.
Hulle het toe gevra of sy Hatfield ken. "Ek het nee gesê, want ek was te bang hulle laai my in Sunnyside af. Hulle het my toe in Marabastad by 'n taxi-staanplek gelos. Hulle het gesê hulle gaan weghardloop en as hulle die kar met 'n klip gooi, dan moet ek wegjaag. Hy wys toe vir my die pad – hier moet ek ry met daardie pad op en dan is ek in Centurion. Hulle het heeltyd geskree ek moet afkyk en het hulle gesigte probeer toehou. Ek was so bang daar kom ander mense by die kar aan. Ek sê toe vir hom hy moenie dat ander mense hier aankom nie, toe sê hy nee hy sal húlle dan met 'n klip gooi …"
Nadat sy uiteindelik terug agter die stuur van haar voertuig kon kom, het sy weggejaag na 'n nabygeleë vulstasie en daar 'n egpaar voorgekeer wat pas teruggekom het van die kerk af. Hulle het haar gehelp om haar ouers te bel, wat hulle dadelik tot by haar gehaas en na 'n hospitaal geneem het. Daar is haar snywonde behandel wat sy tydens die voorval opgedoen het, voordat die gesin 'n saak by die polisie aanhangig gaan maak het.
Die student vertel sy is getraumatiseerd ná die voorval. "Ek is baie skrikkerig, ek is bang vir enigiets wat kan omval of wat ek kan stamp. Dit is die Here se genade dat daar 'n rustigheid oor my gekom het."
Kapt. Mavela Masondo, woordvoerder van die polisie, het aan Maroela Media gesê die polisie ondersoek sake van kaping en roof. "'n Saak van diefstal sal moontlik later bygevoeg word wanneer ons kan vasstel hoeveel geld van haar gesteel is," het hy gesê.
kaping Pretoria sinkgat
Okosa sal Multichoice-bewerings ondersoek
Man koelbloedig doodgeskiet
En HIERDIE AKSIES kweek glad nie haat nie ? Nadat apartheid al 24 jaar nie bestaan nie, gaan almal steeds tekere oor apartheid, terwyl diegene wat die meeste moeilikheid maak 20 jaar oud is en dus nie direk onder apartheid gely het nie. Diegene wie nou gekaap word en met klippe bestook en hulle huise uitgebrand en oumas en oupas op plase wreed en onskuldig vermoor word .. DINK NIEMAND aan die haat wat nou gekweek word nie? Hoe kan hierdie ooit 'n reenboognasie wees? Hoe kan enigeen ooit op samewerking staatmaak as die aanslag op slegs een groep mense… Lees meer »